
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea alineatului (6) al articolului 258 din Legea nr.571/2003 privind Codul fiscal, cu care comisia noastră a fost sesizată în fond cu adresa Biroului Permanent nr.Plx. 824 din 3 decembrie 2007.
	PREŞEDINTE,

Ştefan Viorel

RAPORT

asupra propunerii legislative pentru modificarea alineatului (6) al 

articolului 258 din Legea nr.571/2003 privind Codul fiscal
Cu adresa nr.Plx. 824 din 3 decembrie 2007, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea alineatului (6) al articolului 258 din Legea nr.571/2003 privind Codul fiscal.
La întocmirea raportului s-au avut în vedere avizul favorabil al Consiliului Legislativ, trimis cu adresa nr.749/11.06.2007, avizul negativ al Comisiei juridice, de disciplină şi imunităţi, avizul negativ al Comisiei pentru administraţie publică, amenajarea teritoriului şi echilibru ecologic, avizul negativ al Comisiei pentru agricultură, silvicultură, industrie alimentară şi servicii specifice precum şi punctul de vedere negativ al Guvernului.
Prezentul proiect de Lege are ca obiect de reglementare modificarea alineatului (6) al articolului 258 din Legea nr.571/2003 privind Codul fiscal, cu modificările şi completările ulterioare, în sensul schimbării modalităţii de calcul a impozitului pe teren, în cazul unui teren amplasat în extravilan.
 În urma analizei făcute asupra propunerii legislative, comisia propune respingerea deoarece:
Conform Legii nr.571/2003, în prezent, în cazul unei suprafeţe de teren amplasată în extravilanul localităţilor, impozitul pe teren  se stabileşte prin înmulţirea suprafeţei terenului, exprimată în ha, cu suma corespunzătoare prevăzută de lege, rezultatul obţinut fiind înmulţit cu coeficientul de corecţie corespunzător rangului localităţii şi zonei stabilite de autorităţile locale.
Acest din urmă coeficient, este stabilit prin lege în mod diferenţiat, în funcţie de rangul localităţilor şi zonele din cadrul acestora.

Totodată, în temeiul prevederilor art.286 alin. (3) din Codul fiscal, consiliile locale sunt abilitate prin lege să poată acorda scutire de la plata impozitului pe teren sau o reducere a acestuia pentru persoanele ale căror venituri lunare sunt mai mici decât salariul minim brut pe ţară ori constau în exclusivitate din indemnizaţie de şomaj sau ajutor social.
Având în vedere cele de mai sus, precum şi actuala perfecţionare legislativă, s-a procedat la o reconsiderare a nivelurilor impozitului în cauză.

Precizăm că, propunerea legislativă influenţează negativ bugetele locale prin scăderea veniturilor din impozitul asupra terenurilor amplasate în extravilanul localităţilor cu suma de 128 milioane lei pentru anul 2008.
Deasemenea precizăm că reprezentanţii Ministerului  Finanţelor Publice s-au angajat în elaborarea unui proiect al Codului Fiscal  unitar integrat şi armonizat cu directivele Uniunii Europene, precum şi cu realităţile economice.
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului a participat, în conformitate cu prevederile art. 54 şi 55 din Regulamentul Camerei Deputaţilor, doamna Graţiela Iordache, Secretar de Stat în cadrul Ministerului Finanţelor Publice.

La lucrările comisiei au participat 31 deputaţi, din totalul de 31 membri ai comisiei.
Raportul comisiei a fost adoptat cu unanimitate de voturi. 
Propunerea legislativă  a fost respinsă de Senat în şedinţa din data de 27 noiembrie 2007, în calitate de primă Cameră sesizată.
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
În urma dezbaterii propunerii legislative pentru modificarea alineatului (6) al articolului 258 din Legea nr.571/2003 privind Codul fiscal, în şedinţa din data de        10 februarie 2009, comisia propune  Camerei Deputaţilor respingerea acesteia.
	PREŞEDINTE,

Viorel Ştefan
	SECRETAR,

Iuliu Nosa


Consilier parlamentar:
Ghiorghiu Luminita       

